รัฐบาลไทย-ข่าวทำเนียบรัฐบาล-พ่อเมืองนครศรีธรรมราช สวมใส่ชุดไทยพื้นถิ่น เชิญร่วมตักบาตรทุกเช้าวันอาทิตย์ที่วัดพระบรมธาตุ ตามแนวทาง
วันอาทิตย์ที่ 12 มีนาคม 2566
12/03/2566
พ่อเมืองนครศรีธรรมราช สวมใส่ชุดไทยพื้นถิ่น เชิญร่วมตักบาตรทุกเช้าวันอาทิตย์ที่วัดพระบรมธาตุ ตามแนวทาง
พ่อเมืองนครศรีธรรมราช สวมใส่ชุดไทยพื้นถิ่น เชิญร่วมตักบาตรทุกเช้าวันอาทิตย์ที่วัดพระบรมธาตุ ตามแนวทาง "มาน๊ะ มานคร มาหาศรัทธา" เสริมสร้างคุณธรรม จริยธรรม นําหลักธรรมพัฒนาคุณภาพชีวิต
วันนี้ 12 มีนาคม 2566 เวลา 06.30 น.​ ที่บริเวณถนนราชดําเนิน วัดพระมหาธาตุ วรมหาวิหาร อ.เมืองนครศรีธรรมราช จ.นครศรีธรรมราช นายอภินันท์​ เผือกผ่อง​ ผู้ว่าราชการจังหวัดนครศรีธรรมราช​ พร้อมด้วยนางพิชานันท์​ เผือกผ่อง​ ประธานแม่บ้าน​มหาดไทย​จังหวัด​นครศรี​ธรรมราช​ นําหัวหน้าส่วนราชการ พี่น้องประชาชน และนักท่องเที่ยวทั้งชาวไทยและต่างชาติ ร่วมนุ่งโจงกระเบนและสวมใส่ชุดไทยพื้นถิ่นเมืองนครศรีธรรมราช ทํากิจกรรมตักบาตรเช้าวันอาทิตย์ ตามแนวทางส่งเสริมการท่องเที่ยวของจังหวัด ด้วยแนวคิด “มาน๊ะ มานคร มาหาศรัทธา”
นายอภินันท์​ เผือกผ่อง​ ผู้ว่าราชการจังหวัดนครศรีธรรมราช​ เปิดเผยว่า จังหวัดนครศรีธรรมราชมีประวัติศาสตร์ความเป็นมานับพันปี เป็นพื้นที่แห่งการหลอมรวมพลังความศรัทธาของพุทธศาสนิกชนมาอย่างยาวนาน มีพระมหาธาตุเป็นพุทธสถานที่สําคัญสะท้อนให้เห็นถึงความเป็นอารยธรรม และวิถีชีวิตของพุทธศาสนิกชนภายในจังหวัด และด้วยเอกลักษณ์ที่กล่าวมานี้ ทําให้จังหวัดนครศรีธรรมราช ร่วมจัดกิจกรรม เพื่อสืบสานประเพณีวัฒนธรรมอันดีงาม เสริมสร้างศักยภาพด้านการท่องเที่ยวชุมชนที่แสดงออกถึงศิลปะ ประเพณีวัฒนธรรมอันงดงาม พร้อมทั้งส่งเสริมความรักความสามัคคีของคนในชุมชน ให้มีความสุข มีความภาคภูมิในมรดกธรรม ตลอดจนเป็นสิริมงคลแก่ตนเองและครอบครัว เพื่อให้สมกับความเป็นอารยธรรมของคนนครศรีธรรมราช อันหมายถึง ความเจริญด้วยความดีงาม
"ด้วยจุดเด่นของจังหวัดนครศรีธรรมราชที่มีวัดในพระพุทธศาสนามากกว่า 600 วัด ซึ่งมีวัดที่มีชื่อเสียงเป็นที่เคารพเลื่อมใสศรัทธาของพุทธศาสนิกชนทั่วประเทศไทยและทั่วทุกมุมโลกต่างเดินทางมาสักการะบูชาเป็นจํานวนมาก หรืออาจเรียกได้ว่าครั้งหนึ่งในชีวิตต้องมาสักการะพุทธสถานที่เมืองคอน ประกอบกับจังหวัดนครศรีธรรมราช มุ่งเน้นในการส่งเสริมและพัฒนาคุณภาพชีวิตของพี่น้องประชาชนโดยใช้ภูมิปัญญาและวัฒนธรรมด้านการแต่งกายมาเป็นเครื่องมือที่สําคัญ เพราะนครศรีธรรมราช มีความโดดเด่นด้านเอกลักษณ์การแต่งกายด้วยผ้าพื้นถิ่นมาตั้งแต่โบราณ อันส่งผลให้เกิดการกระตุ้นเม็ดเงินเศรษฐกิจฐานราก จึงเป็นที่มาของกิจกรรม "สวมใส่ชุดไทยพื้นถิ่นนครศรีธรรมราช ตักบาตรทุกเช้าวันอาทิตย์ที่วัดพระบรมธาตุ" ที่ได้ดําเนินการมาอย่างต่อเนื่อง ในทุกเช้าวันอาทิตย์ โดยมีวัตถุประสงค์สําคัญ หลายประการคือ เป็นการสืบสานรักษาประเพณี วัฒนธรรมอันดีงามของพุทธศาสนิกชนให้สืบทอดจากรุ่นปู่ย่าตายายมายังลูกหลาน ได้เข้าวัดทําบุญตักบาตร รักษาศีล ปฏิบัติธรรม นอกจากนี้ ยังเป็นการส่งเสริมวัฒนธรรมการเเต่งการด้วยเเนวคิด "ผ้าไทยใส่ให้สนุก" ตามพระดําริ ของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ซึ่งสามารถสวมใส่ได้ทุกเพศ ทุกวัย และทุกโอกาสโดยกระทรวงมหาดไทยได้มีนโยบายร่วมส่งเสริมให้ประชาชนสวมใส่ผ้าไทย พร้อมทั้งตระหนักและภาคภูมิใจในความเป็นไทยที่เป็นอัตลักษณ์ประจําถิ่นนครศรีธรรมราช ทั้งยังเป็นการส่งเสริมให้นักท่องเที่ยวได้เข้าวัดทําบุญตักบาตร รักษาศีล ปฏิบัติธรรม โดยนุ่งโจงกระเบน สวมใส่เสื้อผ้าไทย ชุดผ้าไทย ผ้ายกนครศรีธรรมราช มาทําบุญตักบาตร และทํากิจกรรมต่าง ๆ ในชีวิตประจําวัน เพื่อให้จังหวัดนครศรีธรรมราช ที่เป็นดินแดนแห่งความเป็นมรดกโลกทางวัฒนธรรม ที่ผู้คนมีความภาคภูมิใจความเป็น "คนนคร" โดยใช้ต้นทุนทางวัฒนธรรมที่เป็นอัตลักษณ์ของพื้นถิ่น" ผวจ.นครศรีธรรมราช กล่าวเน้นย้ํา
นายอภินันท์​ เผือกผ่อง​ กล่าวต่ออีกว่า นอกจากนี้ กิจกรรมดังกล่าว เพื่อเสริมสร้างคุณธรรม จริยธรรม พัฒนาคุณภาพชีวิต นําหลักคําสอนขององค์พระสัมมาสัมพุทธเจ้าไปปรับใช้ในการทํางานเพิ่มความเป็นสิริมงคลกับให้กับพี่น้องประชาชน ตลอดจนทุกส่วนราชการในจังหวัดนครศรีธรรมราช อีกทั้งร่วมเป็นเป็นส่วนหนึ่งในการส่งเสริมวัดพระมหาธาตุสู่มรดกโลกด้วย อีกทั้งยังสามารถนํามาส่งเสริมการท่องเที่ยวของจังหวัดได้ ประกอบกับจังหวัดนครศรีธรรมราชได้ยึดหลักการ partnership ตามเป้าหมายการพัฒนาที่ยั่งยืน (SDGs) ข้อที่ 17 โดยมีคณะสงฆ์เป็นภาคีเครือข่ายสําคัญ ตามหลัก "บวร" ด้วยความร่วมมือร่วมใจของทุกภาคีเครือข่าย ในอนาคต จังหวัดนครศรีธรรมราชจะเป็นเมืองที่มีภาพลักษณ์ในด้านการท่องเที่ยวทางวัฒนธรรมเฉกเช่นเดียวกับ เมืองหลวงพระบาง สปป.ลาว เมืองมรดกโลก ที่ผู้คนต่างสวมใส่ชุดพื้นเมือง มาทําบุญตักบาตร ด้วยอากัปกิริยาที่สํารวม ด้วยจิตใจที่สงบ ทําบุญตักบาตรด้วยความเคารพนบนอบ ประพฤติปฏิบัติตนเหมาะสมกับความเป็นชาวพุทธ เพื่อดํารงไว้ซึ่งพระพุทธศาสนาให้คงอยู่คู่กับผืนแผ่นดิน และคู่กับโลกใบนี้ตลอดไป